Selv om transfervinduet i åbnede efter nytår, har telefonen endnu ikke været rødglødende hos AaB Fodbolds sportsdirektør Lynge Jakobsen, og han forventer ikke, at der bliver travlt før i den sidste uge af transferperioden, der slutter med udgangen af januar. - Vores vindue er ikke åbent. Det er sømmet fast lige nu, siger Lynge Jakobsen. - Det hele sker som regel i den sidste uge, og det tror jeg, bliver mere udpræget i år, siger Lynge Jakobsen. Han begrunder, at klubberne med stram økonomi vil vente med at gøre noget, til de er helt sikre på deres valg. Selv forventer Lynge Jakobsen ikke, at han skal have den store pung op af lommen. - Vi skal have nogen ud, før der kan komme nogen ind. Vi har en god, bred trup. Hvis der skal nogen ind, så skal de komme helt fra toppen og den dyre ende, men vi følger selvfølgelig med i markedet, siger sportsdirektøren. - Jeg tror på, at folk har forståelse for det, når vi har underskud, siger Lynge Jakobsen. Sportsdirektøren afviser dog ikke, at der kan komme indkøb på tale, hvis der sker salg ud af klubben. Og selv om der endnu ikke ligger nogle konkrete tilbud på spillere endnu, så er der flere spillere, andre klubber har vist interesse for. AaBs bedst betalte spiller Louay Chanko har selv ytret, at han gerne vil finde en ny klub, og det samme ønsker klubben. - Jeg tror på, at det kan ske, siger Lynge Jakobsen. Louay Chanko har kontrakt med AaB frem til sommer.

Referat:
AaB Fodbolds sportsdirektør Lynge Jakobsen regner ikke med at hive den store pung frem i denne transferperiode.